नेहरू स्टेडियम पर होंगी सिर्फ खेल गतिविधियां
भास्कर संवाददाता | बुरहानपुर
नेहरू स्टेडियम पर मेला व अन्य सांस्कृतिक व राजनैतिक कार्यक्रमों से मैदान खराब हो रहा है। अब यहां सिर्फ खेलकूद के आयोजन ही होंगे। दूसरे कार्यक्रमों पर रोक लगाने का निर्णय लिया गया है।
कार्यक्रम कराने के लिए नगर निगम व जिला प्रशासन दूसरा मैदान विकसित करेगा। मामले में गुरुवार शाम 6 बजे महापौर अनिल भोसले, कलेक्टर दीपकसिंह, निगमाध्यक्ष मनोज तारवाला व अन्य ने निरीक्षण किया। स्टेडियम को विकसित करने के लिए कार्ययोजना बनाई। नगर निगम के इंजीनियरों को इस्टीमेट तैयार करने के निर्देश दिए गए।
स्टेडियम पर महापौर, कलेक्टर और निगमाध्यक्ष ने कार्ययोजना पर चर्चा की।
सांस्कृतिक व राजनैतिक कार्यक्रमों से खराब हो रहा स्टेडियम
कलेक्टर दीपकसिंह ने बताया शहर में सिर्फ एक खेल मैदान है। यहां पर क्रिकेट, वालीबॉल सहित अन्य खेलों के खिलाड़ी प्रैक्टिस करते हैं। समय-समय पर कुश्ती के दंगल कराए जाते हैं। खेलों के अलावा सांस्कृतिक, धार्मिक, सभा सहित अन्य कार्यक्रम के लिए भी स्टेडियम को ही चुना जाता है। इसका कारण है दूसरा मैदान नहीं होना। चर्चा में रेणुका मंदिर के पास रावण दहन स्थल और इंदौर-इच्छापुर हाईवे किनारे ताप्ती नदी पुल के पास जगह का प्रस्ताव रखा गया। इसके अलावा भी जगह देखेंगे। जहां पर मैदान तैयार किया जा सके। यहां पर सिर्फ कार्यक्रम कराए जाएंगे। चर्चा के दौरान नेता प्रतिपक्ष अकिल औलिया, उपनेता प्रतिपक्ष अमर यादव, रुद्रवेश्वर एंडोले मौजूद थे।
पहल
मैदान में बनाएंगे रनिंग ट्रैक
महापौर अनिल भोसले ने बताया स्टेडियम को विकसित करने के लिए मुख्य विषयों को चुना गया है। इसमें पवेलियन पर शेड और मैदान में रनिंग ट्रैक बनाएंगे। इसके अलावा क्रिकेट के लिए बीच का मैदान रहेगा। इसके साइड में वालीबॉल, बास्केटबॉल जोन बनाएंगे। ताकि सभी खिलाड़ी अपनी प्रैक्टिस एक साथ कर सकें। विभिन्न जोन को बाउंड्रीवॉल बनाकर कवर करेंगे। स्थाई सुविधाघर का निर्माण होगा। रोशनी के लिए बल्ब लगाएंगे। स्टेडियम पर बने कमरों में विभिन्न सामग्री रखी गई है। इन्हें खाली करवाकर खेल सामग्री सहित चेजिंग रूम बनाएंगे। 20 दिन में इस्टीमेट तैयार करेंगे। इसके तुरंत बाद टेंडर प्रक्रिया शुरू होगी। करीब एक महीने में स्टेडियम पर काम चालू होंगे। अनिल भोसले ने बताया हमने कलेक्टर के सामने एक अन्य खेल मैदान बनाने के लिए भी प्रस्ताव रखा है।
hin_Deva bho_Deva hin_Deva hin_Deva hin_Deva hin_Deva hin_Deva npi_Deva hin_Deva hin_Deva